
י"ב בשבט, התשע"ה

01 בפברואר, 2015

סימוכין:אכ- 00540115
נתוני השנתון הסטטיסטי לשנת 2014
עיריית תל אביב-יפו פרסמה את השנתון הסטטיסטי לשנת 2014

יותר צעירים * יותר רווקים ורווקות * יותר שוכרים דירות * יותר תרבות ופנאי * יותר רוכבים על אופנים
בסוף שנת 2013 הגיעה אוכלוסיית העיר תל אביב-יפו לשיא מאז הקמתה- כ-418,600 נפש, גידול של 1% מאשתקד.
מאמצע שנות ה-90 אוכלוסיית העיר במגמת גידול עקבית, כאשר מהנתונים ניתן ללמוד שהעיר מהווה משיכה לא רק לצעירים, אלא גם משפחות עם ילדים מבקשות להשתקע ולבנות פה את חייהן. 
יותר צעירים, יותר ילדים- בעיר תל אביב-יפו ישנו אחוז גבוה של צעירים- כ-30% צעירים בגילאי 35-18, עליה של 12% משנת 2012. חלקה היחסי של קבוצת הצעירים (25-34) מתוך כלל האוכלוסייה גדול בהשוואה לישראל (23% מול 14%). במאזן ההגירה (ניידות בין ישובים), בשנת 2012 תל אביב-יפו קלטה בעיקר צעירים בגילאי 25 עד 30, שרובם הגדול רווקים, כלומר לעיר נכנסים יותר צעירים מאלה שיוצאים ממנה. מאזן הגירה חיובי בעיקר בשכונות עבר הירקון, הצפון הישן ומרכז ולב העיר.
בעשור האחרון (2012-2000) מספר הילדים בגילאי 14-0 נמצא במגמת עלייה- גידול של כ-18%. במקביל נרשמה בעשור האחרון גם הכפלה של שיעור הגידול הטבעי והוא עומד כיום על 5% בשנה.
יותר רווקים ורווקות- בהשוואה לערים אחרות, מתגורר בתל אביב-יפו אחוז גבוה של רווקים ורווקות ומספרם נמצא בעלייה משנה לשנה. הדבר בא לידי ביטוי במיוחד בקרב האוכלוסייה הצעירה בגילאי 35-25. ב-2012 עמד שיעור הרווקים בעיר על כ-43% מקרב הגברים ושיעור הרווקות עמד על כ-36% מקרב הנשים, בעוד שהשיעור המקביל בישראל היה כ-35% וכ-28% בהתאמה.
יותר משפחות חד הוריות- אחוז המשפחות החד-הוריות בעיר גבוה יחסית ונמצא בעלייה מתמדת משנה לשנה- בסוף שנת 2013 הגיע שיעורן לכ-21% מכלל המשפחות עם ילדים בעיר לעומת 12% בישראל.

יותר שוכרים דירות- שיעור המתגוררים בדירות שכורות בתל אביב-יפו הוא הגבוה ביותר בישראל (46% בשנת 2012) והוא דומה לשיעור המתגוררים בבעלות (46%). 
פחות נזקקים לשירותי הרווחה- בעשור האחרון ישנה ירידה של כ-12% במספר בתי האב והנפשות שבטיפול מינהל השירותים החברתיים. אחוז משקי הבית מתחת לקו העוני מתל אביב-יפו ירד ב-2.5% בחמש השנים האחרונות והוא נמוך משמעותית בהשוואה לישראל (10.2% בתל אביב-יפו בהשוואה ל-19.4% בישראל).

תל אביב כמרכז כלכלה ומסחר- בעשור האחרון (משנת 2003) חלה עליה של כ-18% במספר המועסקים בעיר. בשנת 2013 מספר המועסקים בעיר הגיע לכ-388 אלף איש. תל אביב יפו מהווה מרכז לתעסוקה כלל ארצי ומספר המועסקים בה בשנת 2013 מהווה כ-11% מכלל המועסקים בישראל (ירושלים- 8%, חיפה- 5%). בעיר מועסקים 64% שאינם תושבי העיר תל אביב-יפו וכ-36% שהם תושבי העיר. ב- 1961 היחס היה הפוך: 1/3 מהמועסקים לא היו תושבי העיר ו-2/3 היו תושבי העיר.
שיא של התחלות בניה- בשנת 2012 נרשם שיא בשטח התחלות הבניה בעיר (הגבוה ב-50 השנה האחרונות), כמחציתן עבור מגורים. שיא באחוז הדירות הקטנות (2-1 חדרים)- כ-37%  מתוך כלל הדירות למגורים שהחלו להיבנות.

בסוף שנת 2013 היו בתל אביב-יפו כ-249 יחידות דיור, מרביתן למגורים (196 אלף דירות). מספר הדירות שנבנות נמצא בעלייה ב-5 השנים האחרונות נבנו מדי שנה בממוצע כ-2,600 דירות.

עליה בזכאות לבגרות- אחוז הזכאים לבגרות מקרב הלומדים בכתות י"ב בכלל מוסדות החינוך בעיר עלה בארבע השנים האחרונות ב-8% (מכ-69% בתשס"ט 2006-7, לכ-77% בתשע"ג 2012-13)- גבוה משמעותית מאחוז הזכאים בישראל. מדובר בזכאים שלומדים הן בחינוך העירוני והמשותף והן במסגרות אחרות שאינן עירוניות.

יותר שטחים ירוקים- שטח השיפוט המוניציפלי משתרע על כ-51,809 דונם. שטח "הריאות הירוקות" (הכולל פארקים, חורשות, גנים ופסי ירק) הסתכם ב-2013 בכ-11,309 דונם, המהווים כ-22% משטח העיר. בעשור האחרון ישנה עליה משמעותית של כ-40% בשטח "הריאות הירוקות" בעיר בהשוואה לשנת 2000 (מכ-7,700 דונם בשנת 2000 לכ-11,309 דונם ב-2013).

יותר מחזור- בשנים האחרונות הורחבה פעילות המחזור בעיר ובמסגרתה הוגדלו כמויות הפסולת שהופנו למחזור והן עומדות על כ-12%. כמות הפסולת לאדם בתל אביב-יפו בשנת 2013 עומדת על 2.7 ק"ג ליום והיא מהגבוהות בישראל.

יותר תרבות ופנאי- בשנת 2013 כשליש מכלל הביקורים במוזאונים ובתאטראות ולמעלה מרבע מהביקורים באולמות קונצרטים בישראל מתקיימים בתל אביב-יפו. תל אביב-יפו, בהיותה עיר מטרופולינית עם היצע גדול ומגוון של פעילויות תרבות, אמנות ובידור, מהווה מוקד משיכה תרבותי מרכזי ובשנה האחרונה נרשמה עליה בכל הנוגע לתרבות הפנאי והבילוי: לדוגמא- בשנת 2013 מספר המבקרים במוזאונים בעיר הגיע לשיא ועמד על כ- 1,574,000 מבקרים (עליה משמעותית בהשוואה לתחילת העשור הנוכחי, החל משנת 2000, בה היו כ-1,013,000 מבקרים במוזאוני העיר). 

פחות אירועים פליליים- בין שנת 2003 לשנת 2013 חלה ירידה של כ-22% במספר תיקי החקירה של אירועים פליליים בעיר. בשנת 2013 נפתחו 37,706 תיקי חקירה של אירועים פליליים.
יותר קוראים- בתל אביב-יפו פועלות 21 ספריות עירוניות, הפרושות על פני כל העיר. מספר הקוראים הרשומים לסוף שנת 2013 עמד על כ- 79,700, למעלה מפי 2, בהשוואה למספר הקוראים בשנת 2009 שעמד על 31,350 קוראים.
יותר רוכבים על אופניים- בשנים האחרונות הורחבה סלילת שבילי האופנים (120 ק"מ נסללו משנת 2000), חל גידול בהיקף השכרת האופניים ובמספר הרוכבים לעבודה ( גידול של 54% בשנים 2012-2010) ובמקביל ירד מספר תאונות הדרכים בהם מעורבים אופניים (ירידה של כ-55% במספר התאונות עם נפגעים בהן מעורבים רוכבי אופניים).
השנתון המלא מופיע באתר האינטרנט העירוני

